# 

# Дие г1умру кьурай

# баркала, эбел.

# (улбузул къоялде 5а классалъул цере

# рахъин)

**Классный руководитель:Ибрагимова Г.М.**

**Т1обит1иялъул мурад: улбузул адаб-х1урмат ц1унизе лъай; гьезие хъулухъ гьабизе ругьун гьари.**

**Х1алт1. алат: слайдал, плакатал, сочинениял ва лъималаз ургъарал куч1дул.**

**Оформление: шарал, газета, иг1ланал.**

**Байбихьи.**Улбузул суратазул слайдал.Цадахъго ах1улеб эбелалде кеч1. К1иябго рахъалъан эхетарал ц1алдохъаби.

**Вед.** Хириял улбул, изну кье нижее нужеда баркизе гьаб дунялалда бищунго т1адег1анаб, бищунго гвангъараб, бищунго гьайбатаб байрам- улбузул къо.

Азарабго баркала буго нужее нижей г1умру кьуралъухъ, сардазги къоязги т1адеги къулун, ниж г1езаруралъухъ.

Г1одореги къулун, каранда рак1 лъун,

Кинабго черхалъул къуват бак1арун.

Баркула нужеда жакъа гьаб байрам,

Х1алимал, х1асратал, хириял, улбул! (киназго цадахъ)

1. Квен кьурайги мун, эбел,

Кеч1 кьурайги мун, эбел,

Квер кьурайги мун, эбел

Бер кьурайги мун, эбел.

1. Их кьурайги мун, эбел,

Нух кьурайги мун, эбел,

Бакъ кьурайги мун, эбел,

Къо кьурайги мун, эбел.

1. Г1умру кьурай мун, эбел,

Г1алам кьурай мун, эбел,

Хинлъи кьурай мун, эбел,

Лъик1лъи кьурай мун, эбел.

4. Г1адамал цоги руго,

Мун цох1о- т1ок1ай гьеч1о.

Цогияз дуца кьолеб

Рохел дие кьоларо.

5. Эбел, дида ккола киналго т1угьдул,

Дур гьимиялдаса гьарун ратилин.

Гьелъ гурищ рак1-рак1алъ г1адамазе гьел,

Гьадиг1ан ракьалда рокьулел ругел.

6.Дур бералин ккола сардида ц1ваби,

Ц1уне лъималилан к1алъай гьабулел.

Ва амма васазул аслияб мурад

Мун ц1уни, мун ц1уни, мун ц1уни буго.

7.Щибаб их бач1ингун рорч1арал лъарал,

Лъиде кеч1 ах1улел? - Дир эбелалде,

Дицаги как г1адин киве щваниги,

Щурула, абула, эбел, эбелан.

8.Кий мун йик1аниги- рик1к1ад, г1агарда,

Г1умруялъ лъималгун цадахъ хут1ула.

Цере-нахъ ниж нагагь къосун кканани,

Кидаго х1адурай х1алай яч1ине.

9.Эбел, дир г1умрудул

свин гьеч1еб ц1ва –мун,

дур ц1ар бахъулареб

Къо бакьангуро.

10.Эбелалъ ах1араб кинидахъ кеч1алъ

Кибго сапаралда нух бит1ила дий.

Дур гьаригун дуг1а къабуллъиялъин

Лъик1лъиялда гурев дун дандч1валарев.

11.Эбел, дур кверазул хинлъи г1адинаб

Лъач1о т1адег1анлъи дуниялалда.

Т1аг1ам гьеб дур квералъ бежараб чадил,

Кидаго хут1ила гьаб дир мац1алда.

12.Дуца кидагоцин гъасда ц1унулеб

Ц1адул баракаталъ канлъи кьола дий.

Гьеб дур х1алимлъиялъ, рек1ел лъик1лъиялъ

Лъик1авлъун вук1ине г1акълу кьола дий.

13.Г1ибадат гьуинай, х1алт1и мух1канай,

Ятиларо цоги дир г1адай эбел.

Раг1ул маг1на бугей, г1умру берцинай,

Гьелдаса ч1ух1арай йиго дун даим.

14.Дунялалъул рокъоб бищун къиматаб

Сахлъи эбелалъе гьарула дица.

Сонал г1емерал кьун, рак1 аваданго

Бокьарабг1ан мехалъ хут1аги нижгун.

15.Эбел, дуца азарго

кеч1 ах1ана нижее,

Гьел рук1инч1елани ниж

рук1инецин рук1инч1о.

16.Дур т1инк1улеб маг1уялъ,

дур абулеб раг1иялъ.

Дуца ах1улеб ц1аралъ

ц1унула ниж ракьалда.

**Коч1ол слайд бихьизабила.**

**Ясаз кеч1 ах1ила.**

Дуда эбелалъул берал рихьанищ,

Балагьун г1орц1ич1ел г1умруялъго духъ .

Дуда эбелалъул кверал рихьанищ,

Кинабго дуе кьун ракъван т1аг1арал.

Дуда эбелалъул гьумер бихьанищ,

Гьит1инлъун т1аг1араб дур т1алабаца.

Дуда эбелалъул угьи раг1анищ,

Гьаб дуниял ц1ураб ц1илал соролеб.

Эбелилан абун Аллаг ь ас йижун ,

Ракьалде биччараб Бичасул х1икмат.

Мун вихьараб мехалъ к1удияй г1олей,

Дуца тараб мехалъ гьит1инлъун уней.

Припев:

Эбел, эбел, дир г1азизай,

Эбел, эбел, дир х1асратай,

Эбел. эбел, дир х1алимай,

Дир эбел.

**Сценка «Киназул вас лъик1ав?»**

Лъабго ч1ужуг1адан иццухъ лъел ц1олел рук1ина. Цинги т1ад руссунаго г ь ез жидерго лъимал реццизе байбихьила.

1. Т1оцеесей ч1уж. –Вай дир васасул ц1акълъи, цо гьесул тирилъи , гьев вугев къуватав. Бокьараб борхалъиялде вахуна. Сундукьаго х1инкъуларо. Дун кидаго гьесдаса ч1ух1ун йик1уна. Вай эбелалъул гороч.

1. Вай, гьев дир васасул лебаллъи, цо гьесул гогьлъи. Щибго гьесул квердаса борч1араб махщел гьеч1о. Кидаго дие х1алае щола. Дунги гьесда бахиллъун хут1ула. Цо гьес ч1ах1иязул гьабулеб адаб, щибго малъизе кколаро дир васасда.

3-лей х1ухькъот1ун яч1уней йик1уна. –Дуца щай дурго васасул бицунареб?

Гьеб заманалда лъабайго ч1ужуялъул васал рекерун рач1уна. Цояв торг1оялъ х1алаго уна, цояв васандулаго уна, лъабабилев абуни, векерун вач1ун, эбелалъухъа г1ерет1ги босун уна. Гьеб киналдаго хадув хал ккун вук1арав херасда руччабаз ц1ехола: «К1удада, дуе киналъул вас бищунго вокьарав?»-абун. Гьесги жаваб кьола: «Вах1, дида цо гурони васго вихьич1о»-, абун.

**Кьурдул лах1зат т1обит1ила.**

**Вед.**  Гьал куч1дул ва сочинениял нижеца нужее сайгъат гьарула.

**Ясазул хоралъ кеч1 ах1ила.**

**Баркала, эбел.**

Эбел,дуе баркала, дие г1умру кьуралъухъ.

Макьу тун дир кинидахъ рогьанщинал сардазухъ.

Дурго х1алхьи , рах1ат тун, х1алт1и, маг1ишатги тун,

Талих1айлъун лъугьине дие кьурал къоязухъ.

Баркала дир хирияй, лъимадул къояздаго,

Къарт1ги, ях1ги, намусги х1еренго малъаралъухъ.

Лъимерлъиги беэдун, дир кинидеги къулун,

Жакъа дун машгьурлъулеб сарин дий ах1аралъухъ.

Эбел, дуе баркала, букварьги квац1иги кьун,

Кверги ккун т1оцее дун школалде ячаралъухъ.

Жеги бич1ч1и щвелалде, лъимадаго дир ккарал,

Гъалат1ал рит1изе дий рит1ун кьурал дарсазухъ.

1. Чилъи чилъиялда хьвадизабизе,

Хьибил цун батула эбелалъул ях1.

1. Г1акълу, г1акълуялде бахинабизе,

Хадуб гъун бач1уна гьелъулго малъи.

1. Хъач1лъи хъач1лъиялде билълъунгут1изе,

Нахъа ч1ун батула гьелъул х1алимлъи.

1. Талих1 талих1алде щула гьабизе,

Насих1атал х1адур йик1уна, эбел.

1. Х1елх1еди, макру, рек1к1 рик1к1ад хъамизе

Хъаравуллъиялда йик1уна, эбел.

1. Берцинлъи берцинлъун бихьизабизе

Бищун т1алабазда йик1уна, эбел.

1. Кьал кьалде кьвагьдезе биччангут1изе,

Рекъел ц1унун даим йик1уна, эбел.

1. Рокьи рокьиялда х1ебт1ун хут1изе

Т1адаб жо малъулей йик1уна, эбел.

1. Эбелги рекъелги к1иябго къуват-

Г1умруялъ рищарал ханзабийин гьел.

Эбелалъул х1урмат х1елх1едун гьабе,

Гьелъул х1ат1икьлъидал нилъее алжан.

Жан- рух1 лъуг1изег1ан, г1умру инег1ан,

Босуге т1аса квер, кумек т1аг1унге.

Кидаго лъималин лъалхъи, ч1ей гьеч1ей.

Гьезул ургъалил гьир даим баччарай,

Жиндирго къварилъи къан зарукьги лъун,

Лъималахъ рак1 унтун рах1ат лъаларей.

Гьелъул х1ат1ида гъоркь алжан х1акъабин

Х1адисги батидал тохлъун рук1унге.

Г1умру лъималазе назру гьабурай,

Гьелъул адаб тоге, талих1 къунебин.

Баркала нужее, хириял улбул!